Regeringen vil oprette op til 20 nye nærhospitaler fordelt over hele landet, hvor regioner og kommuner kan sikre sammenhængende tilbud i sundhedsvæsenet tættere på borgerne. Regeringen har som del af sit udspil udpeget lokationen på 13 ud af op til 20 nærhospitaler, der skal placeres rundt om i landet, men har endnu ikke endeligt specificeret det komplette indhold i nærhospitalerne. Indtil videre foreslår regeringen altså 13 konkrete placeringer fordelt på tværs af regionerne. Minimum to nærhospitaler i Nordjylland I Nordjylland er der planer om nærhospitaler i foreløbigt Skagen og Nykøbing Mors. Oplægget til de enkelte placeringer skal konsolideres i tæt dialog med regioner og kommuner. Det er kommuner og regioner, som søger midler fra en nærhospitalspulje til de konkrete projekter. Der kan gives støtte til både ombygning og tilbygning i forbindelse med eksisterende sygehusfunktioner samt gives støtte til helt nyt byggeri, hvor det er påkrævet. Materiel og it-investeringer omfattes også af støtten, skriver Sundhedsministeriet på deres hjemmeside. Landdistrikternes Fællesråd er glade for regeringens sundhedsudspil Det glæder formanden for Landdistrikternes Fællesråd, at regeringen med sit nye sundhedsudspil signalerer, at man er klar til at sadle om efter årtiers centraliseringsreformer på sundhedsområdet. - Jeg vil gerne rose regeringen for sit fokus på at styrke det nære sundhedsvæsen. Det sender et klart signal til de borgere i landdistrikterne, der har betalt den højeste pris for årtiers centralisering, om, at det er på tide at give noget tilbage, siger Steffen Damsgaard, formand for Landdistrikternes Fællesråd i en pressemeddelelse.

Referat:
Styrkelsen af det nære sundhedsvæsen var i fokus, da regeringen præsenterede sit udspil til en ny sundhedsreform. Regeringen vil oprette op til 20 nye nærhospitaler fordelt over hele landet. Foreløbigt skal mindst to af dem være i Nordjylland.